
PLEC DE PRESCRIPCIONS TÈCNIQUES DEL CONTRACTE ADMINISTRATIU PER A LA PRESTACIÓ DELS SERVEIS D’ACTIVITATS PEDAGÒGIQUES, VISITES GUIADES I SUPORT A D’ALTRES ACTIVITATS RELACIONADES AMB L’OFERTA EDUCATIVA A LA SEU D’ULLASTRET DEL MUSEU D’ARQUEOLOGIA DE CATALUNYA I DEL JACIMENT IBER DE CASTELL (PALAMÓS) 
1. Objecte del contracte 
L’objecte d’aquest contracte és l’execució del servei vinculat a l’execució de diferents serveis vinculats a l’oferta d’activitats per a diferents públics (educatiu, d’adults, familiar i d’altres) en el conjunt arqueològic d’època ibèrica d’Ullastret i al poblat iber de Castell (Palamós). 

La seu d’Ullastret del Museu d’Arqueologia de Catalunya (a partir d’ara MAC Ullastret) alberga per una banda el conjunt arqueològic d’època ibèrica d’Ullastret i per l’altra el museu monogràfic d’Ullastret.
El MAC Ullastret i el poblat iber de Castell (Palamós) formen part del Museu d’Arqueologia de Catalunya (a partir d’ara MAC) i son gestionats per l’Agència Catalana del Patrimoni Cultural (a partir d’ara ACPC) i, per tant, restaran sota la direcció i control de l’ACPC.

2. Serveis bàsics a contractar 
 Seran objecte d’aquest contracte els serveis següents: 
· L’execució de les activitats educatives i culturals programades de forma regular al llarg de l’any durant els caps de setmana, períodes de vacances escolars (setmana santa i Nadal) i estiu, al conjunt arqueològic d’època ibèrica d’Ullastret i al poblat iber de Castell (Palamós): visites guiades, visites dinamitzades, activitats familiars, etc... a partir de la documentació facilitada per l’ACdPC. 

· L’execució de les visites guiades, visites dinamitzades, activitats familiars i altres que puguin esdevenir contractades per grups particulars i/o intermediaris turístics al llarg de l’any.
· L’execució dels serveis vinculats a l’oferta pedagògica, en cadascuna de les diferents modalitats, monitoratges i/o guiatges d’activitats necessaris derivats de les accions que formen part del programa educatiu de la seu d’Ullastret del Museu d’Arqueologia de Catalunya. Aquestes modalitats d’activitats són les següents:
a. Visites dinamitzades: Les visites dinamitzades consisteixen en una visita comentada a partir d’un personatge històric que endinsa al visitant en un context escenogràfic o d’attrezzo amb l’objectiu de provocar una vivència personal i singular. O bé, en una visita comentada acompanyada de material reproduït seguint les tècniques i materials usats en època ibèrica amb l’objectiu de provocar una vivència personal i singular. 

b. Visites-taller: aquest tipus d’activitat proposen una visita participativa on es comença per una visita comentada a un o més espais del jaciment i/o museu, i es combina amb un taller que desenvolupa els temes que han sorgit durant la visita als espais.
c. Tallers didàctics: Els serveis de tallers didàctics consisteixen en la direcció d’una activitat que utilitza mitjans alternatius o complementaris a la realitat visitada o exposada, per proporcionar al grup coneixements sobre la història, l’art i l’arqueologia. L’activitat combina explicacions teòriques  i/o pràctiques d’un procés que l’usuari reprodueix amb l’objectiu d’experimentar com es fa.

d. Visites guiades: El servei de visites pedagògiques consisteix en la conducció d’un grup de visitants per un itinerari, tot proporcionant-li la informació necessària per a la comprensió dels elements històrics, artístics i arqueològics que s’hi mostren.
· Si s’escau la revisió del contingut d’aquestes activitats, de comú acord amb el tècnics de la seu d’Ullastret del Museu d’Arqueologia de Catalunya / l’ACPC.

· L’avaluació de tots els serveis objectes de contracte.  L’autoavaluació continuada de cadascun dels serveis prestats, que es lliurarà mensualment als responsables del MAC Ullastret juntament amb una memòria dels serveis prestats que es lliurarà der forma anual als responsables de l’equipament. 

El servei consistirà concretament en prestar els serveis necessaris per a cobrir tota la oferta d’activitats anuals (visites dinamitzades, tallers didàctics, visites guiades i altres activitats programades) al MAC Ullastret. Concretament el contracte inclou la realització del voltant de 250 activitats que requereixen de monitors/educadors/guies. 

3. Durada del contracte: 

La durada del contracte és des de l’1 gener de 2024 o data de formalització del contracte fins el 31 de desembre de 2024. L’import d’adjudicació s’ajustarà a la durada dels serveis realment prestats atenent a la data de formalització del contracte. 
Finalitzada la vigència inicial del contracte, s’admetran dues pròrrogues successives més, tal i com consta al quadre exposat a continuació: 
	Concepte 
	Període 

	Contracte inicial 
	De l’1 de gener de 2024 o data de formalització, fins el  31/12/2024

	Pròrroga 1a
	01/01/2025 fins 31/12/2025

	Pròrroga 2a
	01/01/2026 fins 31/12/2026


D’acord amb el que disposa l’art. 29 LCSP, les pròrrogues les acordarà l’òrgan de contractació i serà obligatòria per a l’empresari, sempre que el seu preavís es produeixi almenys amb dos mesos d’antelació a la finalització del termini de durada del contracte.
4. Espais i horaris de prestació dels serveis 
4.1. Espais 

Els serveis es desenvoluparan principalment en l’àmbit del Museu d’Arqueologia de Catalunya–Ullastret, amb domicili a c/Afores s/n – Puig de Sant Andreu, 17114 Ullastret. Equipament que comprèn la ciutat ibèrica d’Ullastret i el museu monogràfic d’Ullastret. Essent possible el desenvolupament de serveis de forma menys generalitzada al jaciment de l’Illa d’en Reixac (Ullastret) i al poblat iber de Castell (Palamós).

Les activitats educatives del MAC-Ullastret es desenvolupen en espais diversos: a la ciutat ibèrica, en contacte directe amb les restes i vestigis arqueològics, al museu monogràfic amb la col•lecció permanent d’objectes exposats, i a les zones específiques on es realitzen els tallers didàctics.

El MAC-Ullastret disposa diferents espais per desenvolupar els tallers i també per guardar-hi el material didàctic específic de cada taller. Tots els tallers es realitzen a l’aire lliure. Si plou o fa fred, es poden realitzar els tallers a la sala polivalent on hi ha 10 taules i 40 cadires.

Pel que fa als tallers, s’utilitzen reproduccions d’objectes de terrissa, os, metalls, monedes, elements vegetals, vestits, eines i objectes decoratius i d’ornament etc... per tal que els alumnes els puguin manipular i ajudin també a la comprensió i a l’anàlisi.

4.2. Horaris 

Amb caràcter general els serveis a prestar es desenvoluparan al llarg de l’any en horari habitual d’obertura del centre, exceptuant els dies de tancament estipulats per l’equipament. La prestació dels serveis principalment es desenvoluparà segons els horaris regulars d’obertura al públic del centre o segons els horaris de visites concertades previstos per part del centre. 

Horaris d’obertura actuals del Museu d’Arqueologia de Catalunya-Ullastret:  
1/10 a 31/05 De dimarts a diumenge, de 10 a 18 h

1/6 a 30/9 De dimarts a diumenge, de 10 a 20 h

Setmana Santa: es regeix per l’horari d’estiu. 

Tancat: 25 i 26 de desembre i 1 i 6 de gener

L’ACPC/ Museu d’Arqueologia de Catalunya es reserva el dret d’ampliar, reduir o modificar els horaris de l’equipament. En aquests cas, quan la modificació s’efectuï a instància i interès de l’ACPC/ Museu d’Arqueologia de Catalunya, aquesta s’obliga a comunicar-ho a l’adjudicatari amb una anticipació suficient, mínim de 2 mesos, a fi i efecte de poder garantir l’organització del servei. En el cas que l’ACPC/ Museu d’Arqueologia de Catalunya resolgui la modificació arrel d’un imprevist de força major, es compromet a comunicar-li a l’adjudicatari amb la major antelació possible. L’adjudicatari resta obligat a cobrir o eliminar el servei corresponent, segons s’escaigui, sempre dins els marges legals establers. 
Hi ha la possibilitat pactada prèviament amb els responsables del MAC Ullastret, de fer visites fora dels horaris regulars d’obertura dels monuments.
5. Descripció i perfil de l’empresa que desenvolupi els serveis 
L’especificitat dels serveis objecte d'aquest contracte es caracteritzen per ser uns serveis principalment de tipus experimental, pràctic i arqueològic. L’empresa haurà presentar adjunt a la proposta de servei els currículums del personal que destinarà a cadascun del serveis. Alhora haurà de preveure i garantir un equip estable, en actiu i de reserva, per tal assegurar el coneixement correcte de les instal·lacions i dinàmica interna i/o suplències del servei. Per a la qual cosa, es requereix, a part de la solvència mínima establerta en el plec de clàusules administratives particulars, acreditació d’una expertesa en l’àmbit didàctic i educatiu i que el perfil de l’empresa adscrita tingui les característiques següents: 
a. Rigor científic, qualitat i experiència en l’execució de guiatges, monitoratges i dinamització de grups, i en l’ús de materials de didàctics vinculats o relacionats amb la història i l’arqueologia. 

b. El personal haurà de comptar preferentment amb titulació amb llicenciatura o grau de les disciplines següents: turisme, educació, història, història de l’art, arqueologia o humanitats. L’equip podrà incloure també personal amb llicenciatura o grau de pedagogia o diplomatura amb experiència docent, que compti amb currículum especialitzat en serveis educatius en espais arqueològics i museus. Es valorarà positivament la formació en educació en el lleure i tenir capacitació per a realitzar tasques de dinamització cultural, amb habilitats comunicatives, formació i experiència en noves pedagogies educatives i didàctiques. Caldrà aportar currículums i còpies compulsades de les titulacions oficials d’aquest personal. 

c. Acreditar experiència de treball consecutiu com a divulgadors del patrimoni històric del país i en especial de les comarques gironines. 

d. Serà necessari garantir personal per cobrir la demanada de serveis en els següents idiomes: català, castellà i francès. Es valorarà el coneixement en anglès i alemany i la inclusió en l’equip de personal amb coneixement del llenguatge dels signes i de personal que disposi de l’habilitació com a guia oficial de la Generalitat de Catalunya. Caldrà aportar currículums i còpies compulsades de les titulacions oficials d’aquest personal. 

e. Serà necessari que el personal tingui coneixements i experiència demostrable la realització de tallers de ceràmica (sobretot amb l’ús del torn), cistelleria i tissatge. Caldrà aportar currículums i còpies compulsades de les titulacions oficials d’aquest personal.

f. L’empresa adjudicatària que realitzi els serveis educatius haurà de presentar el certificat de delictes de naturalesa sexual corresponent als educadors que desenvolupin les activitats pedagògiques al MAC Ullastret.

g. L’empresa adjudicatària haurà de contractar tot el personal necessari per a donar resposta al serveis que es preveuen en el present plec al MAC Ullastret. També donar resposta amb major personal, tant com la demanda pugui generar o es pugui assumir. L’organització per a la cobertura dels serveis és responsabilitat de l’empresa adjudicatària. Es calcula que serà necessari garantir de forma puntual un màxim de 6 educadors/guies per reserva per cobrir la demanda generada a partir de les reserves de grups al llarg de l’any. 

h. L’empresa adjudicatària es farà càrrec de la formació específica en coneixements i competències necessaris per al correcte desenvolupament de les diferents funcions i serveis de tot el seu personal, així com en matèria de riscos laborals. Un cop contractat el servei el MAC Ullastret facilitarà tots els materials didàctics necessaris per al desenvolupament de les activitats: material per a la realització dels tallers, dossiers didàctics si és el cas, material d’atrezzo i altres. La formació del personal a càrrec del servei serà per compte de l’empresa, no obstant el MAC Ullastret es compromet a fer formacions periòdiques amb les novetats que vagin sorgint de les intervencions arqueològiques que es facin al llarg del contracte. 

i. L’empresa està obligada a què, com a mínim, els educadors/es, sigui personal estable dins l’empresa (com a contractat autònom o com a contractat laboral) durant tot el període d’execució del contracte, amb la finalitat que els serveis efectuats els desenvolupin normalment les mateixes persones, d’una manera satisfactòria, i que l’ACdPC/ Museu d’Arqueologia de Catalunya obtingui la màxima rendibilitat de les tasques de coordinació i formació, i de l’experiència del personal. 

j. Es valorarà la paritat de gènere en la plantilla. 

k. Tot el personal adscrit als serveis haurà d’estar degudament contractat per part de l’empresa que es compromet a satisfer-los un salari apropiat a les seves capacitacions acadèmiques i competències i a complir escrupolosament les obligacions derivades de la legislació laboral i de la Seguretat Social respecte del personal al seu servei. 

6. Condicions generals de la prestació dels serveis 
Al marge de les obligacions previstes en el plec de clàusules administratives, l’empresa adjudicatària es compromet a complir les següents condicions per tal de garantir la correcta cobertura dels serveis, segons les directrius marcades per aquest plec: 
a. Garantir la disponibilitat del personal necessari i suficientment qualificat per cobrir les diferents tasques objecte d’aquesta prestació de serveis, durant el temps que duri el contracte de manera que es formi un equip capaç de donar cobertura continuada als diferents serveis. 

b. Tot el personal necessari per a la prestació dels serveis objecte del present concurs serà contractat per l’empresa adjudicatària. En cap cas aquest personal tindrà vinculació ni jurídica ni laboral amb l’ACdPC ni amb el MAC Ullastret, on es presta el servei. 

c. Els efectius de l’empresa adjudicatària destinats als serveis hauran de tenir la formació adequada segons s’estipula en l’apartat 5 dels presents plecs. L’empresa adjudicatària haurà de respondre als criteris generals següents: 
· Procurar el màxim grau d’estabilitat dels equips que prestin els serveis objecte del contracte. 
· Preveure cobrir baixes i imprevistos, així com els reforços de caire regular o extraordinari. En els casos d’absències imprevistes es procedirà a la substitució sense demora, en un termini de mitja hora.
· Haurà de garantir que els seus equips tinguin un tracte correcte amb el públic i amb els treballadors del museu, així com bona educació i presentar un aspecte correcte de vestir i d’higiene personal. 
· Per tal de poder supervisar els serveis prestats, l'empresa haurà de proporcionar totes les dades que requereixi el MAC Ullastret relatius a aquests serveis. Així mateix comunicarà per escrit les possibles incidències succeïdes en els diferents serveis. 
d. L’empresa adjudicatària garantirà la formació adequada del personal al càrrec dels serveis objecte del contracte, per tal de mantenir un alt nivell de qualitat en la prestació dels serveis. Aquesta formació també inclourà la formació en matèria de prevenció de riscos laborals exigida legalment. L’empresa presentarà un Pla de Formació dins del període màxim d’un mes després d’iniciat el contracte, que haurà de ser aprovat pels responsables de l’equipament. El personal tècnic del MAC participarà en la formació del personal de l’empresa adjudicatària i emetrà un informe vinculant. 

e. L’empresa adjudicatària prestarà els serveis sota la supervisió i seguiment de l’equipament. La programació de les activitats, els seus continguts, condicions i criteris de realització així com productes i materials de suport que es generin hauran de ser supervisats i validats per part dels responsables de l’equipament. Qualsevol canvi del funcionament normal dels serveis haurà de ser aprovat prèviament per part dels responsables de l’equipament. 

f. L’empresa adjudicatària es compromet a seguir les directrius que li indiqui el MAC Ullastret per implementar un sistema d’avaluació continuada i permanent per realitzar un seguiment dels serveis prestats amb l'objectiu d'avaluar-los, per corregir-los i/o millorar-los. Aquest sistema s’implementarà durant i després de la realització de les activitats amb l’objectiu de reconduir les estratègies d’intervenció si fos necessari. 

g. Per tal de poder supervisar els serveis prestats, l'empresa adjudicatària haurà de proporcionar totes les dades que requereixin els responsables de l’equipament relacionat amb aquests serveis. Així mateix comunicarà per escrit les possibles incidències succeïdes en els diferents serveis. 

h. Es realitzaran reunions periòdiques de revisió, valoració interna i propostes de millora així com planificació i actualització dels calendaris, programacions i continguts, tant en les fases de planificació, com en la d’execució del programa d’activitats a dos bandes, entre l’empresa i el personal tècnic del MAC Ullastret relacionat amb els temes d’acció educativa i activitats culturals. Aquestes reunions es realitzaran on determinin els responsables de l’equipament. 

i. Acabat el contracte, l’empresa adjudicatària haurà de retirar el personal que tingui empleat en el lloc. Entre el personal empleat i el MAC Ullastret / ACdPC no hi haurà cap relació de dependència laboral, ni administrativa. El MAC Ullastret / ACdPC podrà exigir en qualsevol moment que l’empresa acrediti estar al corrent de les obligacions salarials i de la seguretat social del seu personal. La circumstància de no atendre aquestes obligacions a temps serà en el seu cas considerada com greu incompliment del contracte. 

j. El MAC Ullastret exigirà a l’empresa adjudicatària la realització eficaç i eficient dels serveis encomanats. En cas que es consideri que els serveis es realitzen de manera inadequada, previ informe argumentat i escrit, el MAC Ullastret podrà exigir la seva correcció a l’empresa que haurà de respondre en un temps màxim de 48 hores des de la recepció de l’informe. 

k. Totes les dades dels usuaris originades pels diferents serveis que s’esmenten en aquest plec s’hauran de poder consultar des del MAC Ullastret i des dels serveis centrals de l’ACdPC. Aquestes dades hauran d’estar en disposició del Museu, en un banc de dades informatitzat i actualitzat amb les adreces dels usuaris, i del calendari de les activitats, subjecte a la normativa vigent de protecció de dades. 

7. Condicions específiques 
7.1. Sobre els continguts 
a. L’empresa adjudicatària durà a terme les activitats dissenyades i produïdes pel MAC Ullastret, garantint, en qualsevol cas, una prestació d’alta qualitat pedagògica. A l’Annex 1 es relacionen l’oferta educativa i de serveis actual del MAC Ullastret. 

b. Per a la realització de les visites i els tallers que formen l’actual oferta de serveis educatius del centre, el MAC Ullastret proporcionarà a l’empresa adjudicatària els guions corresponents, que inclouen la informació necessària per al seu correcte desenvolupament. 

c. El MAC Ullastret facilitarà també els materials necessaris per a la realització de les activitats i tallers ja consolidats en l’oferta pedagògica del centre. Igualment, la reposició d’aquests materials correrà a càrrec de l’equipament on es prestarà el servei, incloent tant el material estable de suport per al desenvolupament de l’activitat, com els materials fungibles. 

d. L’empresa es responsabilitzarà del control d’existències, de l’emmagatzematge en els espais establerts i de la reposició i disponibilitat del material didàctic i/o dossiers pedagògics, així com de tot aquell material i equipament necessari per al desenvolupament de les activitats. A tal efecte, s’encarregarà d’avisar per escrit amb cert marge d’antelació al responsable de centre per tal de preveure la compra, reposició o reparació de materials o espais. 

e. L’empresa adjudicatària complementarà la programació regular d’activitats, en els casos en què sigui necessari, sempre d’acord amb les indicacions dels responsables de l’equipament, amb propostes innovadores i amb un model didàctic basat en les darreres investigacions en el camp de l’educació i la museologia. 

f. L’empresa, en el transcurs de la prestació dels seus serveis, podrà proposar millores a les activitats del centre fent una revisió dels projectes educatius actuals i valorar les activitats quant a continguts adequats als currículums escolar i competències bàsiques. Qualsevol iniciativa en aquest terreny serà valorada pels responsables de l’equipament sense que es pugui contemplar en cap cas iniciatives particulars sense notificació. 

g. El programa educatiu de l’equipament s’anirà actualitzant de forma periòdica per tal d’adaptar-lo convenientment a l’avaluació efectuada, així com a les demandes de la societat civil i de la comunitat educativa, que es considerin adients. La programació de les activitats, els seus continguts, condicions i criteris de realització, així com els productes i materials didàctics i de suport que es generin, s’ajustaran als criteris i objectius i hauran de ser supervisats i validats pels responsables del MAC Ullastret. 

7.2. Sobre l’execució de les activitats
a. En totes les activitats, el personal responsable del servei per part de l’empresa haurà de ser-hi present amb una antelació mínima necessària - estipulada pel MAC Ullastret - a l’inici de l’activitat per tal de preparar l’espai, el material i l’equipament necessari. Només marxarà una vegada s’hagi acomiadat a tots els usuaris i s’hagi deixat tot el material i equipament emmagatzemat als espais designats pels responsables del MAC Ullastret. 

b. L’empresa adjudicatària garantirà que totes les activitats estiguin conduïdes pel nombre d’educadors necessari per assegurar la seguretat dels alumnes, així com el correcte funcionament de l’activitat. Es farà càrrec de la formació específica en coneixements i competències necessaris per al correcte desenvolupament de les diferents funcions i serveis de tot el seu personal, així com en matèria de riscos laborals. 

c. En cadascuna de les activitats es definirà la capacitat màxima dels grups, en funció d’aquesta i dels espais on es desenvolupi, els quals s’indiquen en l’Annex 1. En general la ràtio de les activitats dirigides a grups escolars serà com a màxim de 30 alumnes/educador i la ràtio mitjana per curs escolar serà màxim de 25 alumnes/educador. 

d. La ràtio de la resta d’activitats serà com a màxim de 35 persones per educador/a o guia, llevat d’activitats concretes on es contempli o s’acordi una ràtio diferent. 

e. Totes les activitats es realitzaran per defecte en català o castellà, si bé s’haurà de garantir la prestació del servei en francès. 

f. El MAC Ullastret comunicarà les reserves de grups que tinguin serveis contractats amb una antelació de 10 dies com a mínim.

g. L’empresa adjudicatària així com el personal destinat per l’adjudicatari a realitzar activitats al

MAC Ullastret no podrà realitzar la mateixa activitat per a terceres persones alienes a aquest

contracte ni fora del marc del present contracte.

7.3. Sobre els recursos
a. La producció de qualsevol tipus de material serà a càrrec del MAC Ullastret. 

b. Pel correcte desenvolupament de les activitats vinculades a un taller o similar, el MAC Ullastret posarà a disposició de l’empresa adjudicatària els espais habilitats com la sala polivalent que estarà dotada amb el mobiliari i recursos segons s’especifiquen: 

El MAC Ullastret posarà a disposició del servei la sala polivalent del museu per a desenvolupar- hi els tallers plàstics complementaris a les activitats, amb un aforament per a 40 persones; l’espai està comunicat per escales amb la sala 3 del museu monogràfic i amb als serveis a través d’una porta d’emergència. 

La sala disposa de: 

· taules i cadires 

· pantalla de projecció
· màquines de climatització

c. L’empresa concessionària vetllarà perquè les aules i espais de tallers estiguin en correcte estat i amb el material necessari per dur-les a terme. 
7.4. Sobre la uniformitat 

El personal de l’empresa anirà perfectament identificat com a educador/monitor/guia de la seva empresa, mentre realitzi les activitats. L’empresa aportarà una uniformitat indumentària o identificativa que doni identitat pròpia al seu personal, i que haurà de ser aprovada pel MAC Ullastret. 
Alhora cada guia, educador/a o monitor/a, mentre presti el servei anirà identificat i portarà sempre en un lloc visible una targeta identificadora facilitada pel MAC Ullastret. 

7.5. Sobre l’avaluació 
a. L’empresa haurà de redactar unes fitxes i enquestes valoratives dels seus serveis per als participants consensuades amb el MAC Ullastret. Les educadores o educadors hauran de distribuir i recollir les fitxes d’avaluació d’usuaris a tots els usuaris i orientar-los en la seva complementació. El buidat i l’anàlisi de les enquestes formaran part de l’informe mensual i la memòria- projecte d’avaluació que haurà de lliurar anualment l’empresa. 

b. L’empresa adjudicatària presentarà els informes i les memòries en els terminis i formats que     s’especifiquen a continuació. Cadascuna d’elles inclourà com a mínim els següents continguts: 
- Informe mensual d’activitats i serveis, que haurà d’incloure com a mínim:
Dades quantitatives i qualitatives: nombre d’activitats i sessions realitzades, tipologia, nombre de participants/ usuaris, anàlisis de la procedència de grups, anàlisis dels nivells educatius que s’han atès, recull d’incidències i balanç i valoració realitzada pels participants i resultant del buidatge d’enquestes d’avaluació. 

Altres dades com ara incidències i propostes de millora. 

- La memòria anual d’avaluació dels serveis que inclourà, com a mínim: 

Dades quantitatives: nombre d’activitats i sessions realitzades segons les categories de públic, tipologia, nombre de participants/ usuaris, anàlisis de la procedència de grups, anàlisis dels nivells educatius que s’han atès i de les tipologies de grups, recull d’incidències i balanç i valoració realitzada pels participants i resultant del buidat d’enquestes d’avaluació. 

Dades qualitatives: una valoració qualitativa particularitzada que especifiqui els punts forts i punts febles i les propostes de millora, així com memòria d’activitats de formació dels educadors i noves activitats educatives introduïdes si és el cas. 
8. Documentació a presentar periòdicament 
L'empresa adjudicatària haurà d'entregar un exemplar en suport digital de la següent documentació, als responsables del centre amb l'objectiu de fer un seguiment i una valoració dels serveis efectuats.
a. Informe del serveis efectuats mensual abans del dia 10 del mes següent .
b. Memòria completa de serveis, campanya informativa i estudi de públic abans del 30 de gener de l’any següent. 
9. Propietat intel·lectual i protecció de dades. 
L’ACPC/Museu d’Arqueologia de Catalunya serà titular en exclusiva de tots els drets de propietat intel·lectual, amb la salvaguarda dels drets morals dels i les autores, dels continguts i materials creats com a conseqüència d’aquest contracte. 
L’adjudicatari cedeix en exclusiva a l’ACPC/Museu d’Arqueologia de Catalunya els drets de reproducció, distribució, comunicació pública i transformació dels materials que es derivin de l’objecte del contracte, per qualsevol modalitat d’explotació, per a tots els països del món en llengua catalana, castellana, francesa i anglesa (i la possibilitat de fer traduccions a altres llengües que es demanin en funció dels públics), amb independència del suport físic o digital, i fins que els drets passin a domini públic, sense perjudici dels drets morals que l’adjudicatari pugui ostentar en la seva condició d’autor. L’adjudicatari no podrà fer ús o divulgació d’aquests documents de forma total, parcial, directa, indirecta o extractada, sense prèvia autorització escrita de l’ACPC/ Museu d’Arqueologia de Catalunya o de les direccions dels seus centres gestors.

10. Clàusula especial d’execució. 

10.1 Clàusula de caràcter social - Comunicació inclusiva: 
· L’empresa contractista ha de garantir que en les activitats derivades de l’execució del contracte no s’utilitzen llenguatges o imatges sexistes, que atemptin contra la igualtat de les persones amb diversitat funcional de qualsevol tipus, o que no siguin respectuoses amb la cura pel medi ambient, la sostenibilitat i els drets dels animals. 

· L’empresa haurà de fer un ús d’una comunicació que no incorri en qualsevol tipus de discriminació per raó de l’orientació i/o identitat sexual, origen, edat, creences, o altres condicions o circumstàncies personals o socials. 

ANNEX 1
I. Relació de programes educatius i activitats del Museu d’Arqueologia de Catalunya-Ullastret

Nom activitat: Coneix els teus avantpassats: els ibers
Tipologia: Visita didàctica

Durada: 1,30h

Nivell educatiu / públic objectiu: CI, CM, CS, ESO i Batxillerat

Límit de participants: 30 alumnes

Nom activitat: En què creien els ibers?
Tipologia: Visita didàctica

Durada: 1,30h

Nivell educatiu / públic objectiu: CI, CM, CS, ESO i Batxillerat

Límit de participants: 30 alumnes

Nom activitat: Coneix Ullastret amb Nisunin

Tipologia: Visita dinamitzada

Durada: 1,30h

Nivell educatiu / públic objectiu: EI, CI, CM, CS, ESO i Batxillerat

Límit de participants: 30 alumnes

Nom activitat: Arribar i moldre

Tipologia: Taller didàctic

Durada: 1,30h

Nivell educatiu / públic objectiu: CI, CM, CS, ESO

Límit de participants: 30 alumnes

Nom activitat: A mà i a torn
Tipologia: Taller didàctic

Durada: 1,30h

Nivell educatiu / públic objectiu: CI, CM, CS, ESO

Límit de participants: 30 alumnes

Nom activitat: Sopa de lletres
Tipologia: Taller didàctic

Durada: 1,30h

Nivell educatiu / públic objectiu: CI, CM, CS, ESO

Límit de participants: 30 alumnes

Nom activitat: Taller de tissatge
Tipologia: Taller didàctic

Durada: 1,30h

Nivell educatiu / públic objectiu: CI, CM, CS, ESO

Límit de participants: 30 alumnes

Nom activitat: Taller de cistelleria
Tipologia: Taller didàctic

Durada: 1,30h

Nivell educatiu / públic objectiu: CI, CM, CS, ESO

Límit de participants: 30 alumnes

Nom activitat: En construcció
Tipologia: Taller didàctic

Durada: 1,30h

Nivell educatiu / públic objectiu: CI, CM, CS, ESO i Batxillerat

Límit de participants: 30 alumnes

Nom activitat: Tot un dia 
Tipologia: Visita dinamitzada + taller

Durada: 3,00h

Nivell educatiu / públic objectiu: CI, CM, CS, ESO i Batxillerat

Límit de participants: 30 alumnes

Nom activitat: Tot un dia 
Tipologia: Visita guiada + taller

Durada: 3,00h

Nivell educatiu / públic objectiu: CI, CM, CS, ESO i Batxillerat

Límit de participants: 30 alumnes

Nom activitat: Coneix la ciutat ibèrica d’Ullastret
Tipologia: Visita guiada

Durada: 1,30h

Públic objectiu: Tot públic

Límit de participants: 35 pax.

Nom activitat: Coneix la ciutat ibèrica amb Nissunin
Tipologia: Visita dinamitzada

Durada: 1,30h

Públic objectiu: Tot públic

Límit de participants: 35 pax.

Nom activitat: Ullastret en família
Tipologia: Visita dinamitzada/taller/gimcana

Durada: 1,30h

Públic objectiu: Públic familiar

Límit de participants: 35 pax.

Nom activitat: Els ibers i el mar
Tipologia: Visita guiada

Durada: 1h

Públic objectiu: Tot públic

Límit de participants: 35 pax.

Nom activitat: Beu-te el museu
Tipologia: Visita guiada

Durada: 1,30h

Públic objectiu: Públic adult
Límit de participants: 35 pax.

Nom activitat: Festival Indika
Tipologia: Taller/visita dinamitzada

Durada: 1,30h

Públic objectiu: Públic familiar

Límit de participants: 50 pax.

Nom activitat: Cap de setmana ibèric
Tipologia: Taller/visita dinamitzada/ visita guiada

Durada: 1,30h

Públic objectiu: Tot públic

Límit de participants: 50 pax.

Nom activitat: Jornades Europees d’Arqueologia
Tipologia: Visita especialitzada

Durada: 1,30h

Públic objectiu: Tot públic

Límit de participants: 50 pax.

Nom activitat: Jornades Europees del Patrimoni
Tipologia: Visita especialitzada

Durada: 1,30h

Públic objectiu: Tot públic

Límit de participants: 50 pax

II. Estimació anual de serveis a realitzar

Conjunt arqueològic d’Ullastret (Ciutat ibèrica d’Ullastret i museu monogràfic) 
Activitats educatives: 175 grups. 

Activitats programades o concertades: 55 grups. 

Poblat iber de Castell (Palamós)
Activitats educatives: 5 grups. 

Activitats programades o concertades: 15 grups.

